MINISTERSTVO ŠKOLSTVA SR

NÁVRH

  PRIEREZOVÝ  ŠTÁTNY  PROGRAM  VÝSKUMU  A VÝVOJA

ROZVOJ  PROGRESÍVNYCH  TECHNOLÓGIÍ  PRE  VÝKONNÚ  EKONOMIKU

na roky 2002-2005 s výhľadom do roku 2010

Bratislava 

Júl  2002

1. Špecifikácia obsahu štátneho programu na roky 2002-2005

1.1	Názov štátneho programu

Rozvoj progresívnych technológií pre výkonnú ekonomiku

1.2  Ciele

V oblasti výskumu a vývoja sa očakáva výrazný rozvoj nanotechnológií, biotechnológií, informačných, riadiacich, komunikačných a dopravných technológií, rozvoj technológií projektovania nových výrobkov, rozvoj metrológie, metód hodnotenia kvality, metód zameraných na šetrenie surovín a energie, rozvoj technológií, ktoré znížia dovoz a prispejú k zvýšeniu vývozu a pod. Cieľom je zabezpečiť na Slovensku výskum a vývoj progresívnych technológií nevyhnutných pre rozvoj ekonomiky pri zabezpečení ochrany životného prostredia, zvýšenie produktivity práce, rozvoj výroby atď.
 
Na základe uplatnenia výsledkov výskumu a vývoja a služieb v praxi sa očakáva ekonomický a spoločenský prínos v zvýšení výroby, zvýšení kvality produkcie, zvýšení konkurencie schopnosti, znížení zaťaženia životného prostredia, znížení importu,... Nové technológie prispejú k zvýšeniu produktivity, zlepšeniu pracovného a životného prostredia. Rozvoj výroby, služieb a využitie domácich surovín prispeje aj pri zvýšenej produktivite práce k zvýšeniu zamestnanosti.

Ako ekonomický prínos realizácie progresívnych technológií v ekonomike   Slovenskej republiky a zvýšením jej konkurencieschopnosti sa očakáva, že parametrami v   oblastiach:
1)	 produktivita  práce,
2)	 exportná schopnosť,
3)	energetická náročnosť výroby  
sa   Slovensko  priblíži  stavu  Európskej únii  v roku 2005.  
 
1.3  Charakteristika

Nové technológie vyžadujú vyššiu kvalifikáciu pracovníkov, vyžaduje sa zabezpečiť prípravu odborníkov na zavádzanie a prevádzkovanie nových technológií a zabezpečiť celoživotné vzdelávanie.
Ako progresívne technológie sa hodnotia biotechnológie, nanotechnológie, technológie výroby nových materiálov, sofistikované procesy a nové technológie pre jednotlivé odvetvia  ekonomiky. 
Nové technológie sú založené na výsledkoch základného výskumu, pričom ide o sofistikované procesy, kde produkcia i samotné technológie sú navrhované s využitím počítačovej simulácie a procesy sú riadené automatickými riadiacimi systémami.
Nové technológie sa dotýkajú všetkých oblastí. Ide o technológie v elektrotechnike, strojárstve, chémii, stavebníctve, poľnohospodárstve, doprave a v  ostatných odvetviach priemyslu vrátane vzdelávacích programov.

1.4	Doba riešenia

	Od: 2002  do: 2005 s pokračovaním do roku 2010.

1.5 Celkové náklady
    (v tis. Sk)
Rok riešenia ŠP | 2002 | 2003 | 2004 | 2005 | Spolu
Navrhovaný objem prostriedkov ŠR | 38 000 | 75 000 | 195 000 | 309 000 | 617 000

Predpokladaný objem prostriedkov 
z iných zdrojov

27 450

56 250

137 500

220 800

442 000

1.6 Administratívny garant štátneho programu

      MH SR

1.7 Štruktúra štátneho programu
	
Štátny program pozostáva zo štyroch, samostatných tematických okruhov:
 
Tematický okruh  1 – TO 1 Technologické inovácie 
Tematický okruh  2 – TO 2  Biotechnológie
Tematický okruh  3 – TO 3  Sofistikované procesy
Tematický okruh  4 – TO 4  Progresívne materiály

2.  Špecifikácia obsahu tematických okruhov  na roky 2002-2005

TO 1

2.1 Názov

Technologické inovácie 

2.1.1 Ciele 

	V nadväznosti na hlavný cieľ predmetného štátneho programu – rast produktivity, efektívnosti a zvyšovanie exportnej schopnosti ekonomiky – je hlavným cieľom tohto tematického okruhu  využiť existujúce výskumno-vývojové kapacity a špecializované pracoviská v SR na získanie nových vedeckých a technických poznatkov v oblasti najmodernejších technológií  v odvetviach ekonomiky pri akceptovaní ekologických aspektov rozvoja. 

Jednotlivé čiastkové ciele na roky 2002 – 2005 sú nasledovné:

A.	Výskum progresívnych  technológií a automatizovaných komplexov podporujúcich rozvoj strojárstva.

•	Výskum a realizácia nových procesov a systémov laserových, elektróno lúčových a plazmových technológií a systémov riadenia ich kvality . 
•	Výskum, vývoj a realizácia nových technológií vysokopresného tlakového liatia a tvárnenia materiálov bez potreby ďalšieho opracovávania.
•	Nové intenzívne technológie oblúkového zvárania a s tým súvisiace vysoko automatizované, špeciálne jednoúčelové zváracie zariadenia, systémy a technologické komplexy.
•	Simulácia novo vyvíjaných technológií a materiálový výskum.
•	Vývoj a realizácia nových zváracích materiálov na zváranie, naváranie, spájkovanie a opravárenstvo v strojárskom a hutníckom priemysle, najmä pre vysoko produktívne procesy zvárania s rešpektovaním ekológie pri ich výrobe a aplikácii.

B.	Strojnotechnologické výrobné systémy pre konkurencieschopnú priemyselnú výrobu

•	Výskum a vývoj zariadení pre modulárne/Hi-Tech systémy  výroby    automobilových 
podskupín, vrátane  gumových, plastových a kompozitných výrobkov a ich        modulárnych kompletov.
•	Výskum a vývoj modulov na presné obrábanie polotovarov a automatizáciu montážnych operácií v priemysle.
•	Výskum a vývoj modulov pre tvárnenie osobitne v oblasti farebných kovov a ľahkých zliatin.
•	Výskum a vývoj systémov na automatizáciu opracovacích, manipulačných a montážnych operácií pri hromadnej výrobe.
•	Výskum a vývoj skúšobných a testovacích systémov a metodík na testovanie výrobkov.

C.	Inovačný rozvoj strojárskych výrobkov pre ostatné odvetvia 

•	Výskum valivých ložísk s dôrazom na konštrukciu umožňujúcu aplikáciu plastov a využitie technológií plošného tvárnenia, určených pre: automobilový priemysel (prevodovky, nápravy, spojka ...), elektrické stroje točivé, biela technika, mobilné a stavebné stroje, koľajové vozidlá, obrábacie stroje,...
•	Lesná technika stroje a technológia obnoviteľných zdrojov. 
•	Dopravná technika a manipulačné systémy, nové dopravné a prepravné technológie.

D.	Výskum a vývoj nových výrobkov odvetvia elektrotechniky s vysokým podielom najnovších komponentov, materiálov a technológií

•	Výskum mikroelektronických, optoelektronických a mikrosystémových technológií a návrh progresívnych polovodičových prvkov, integrovaných obvodov a mikrosystémov submikrometrových rozmerov.
•	Výskum a vývoj nových hybridných metalicko-optických káblov a izolačných materiálov pre motory, transformátory a informačné technológie, ďalej nových radov nn a vn kontaktných spínacích prvkov a rozvodných zariadení.
•	Výskum a vývoj obvodných a regulačných štruktúr a programového vybavenia a konštrukčné riešenie modulov systémov striedavých pohonov medzných výkonov jedno a viacmotorového vyhotovenia vrátane návrhu optimalizácie a konštrukčného riešenia trakčných a špeciálnych elektrických strojov (trakčné motory, generátory a špeciálne výťahové stroje).
•	Výskum a vývoj nových princípov prenosu trakčných vozidiel, vozidiel mestských dráh a špeciálnych vozidiel pre prepravu osôb v strediskách s minimalizovaným vplyvom na životné prostredie.
•	Výskum a vývoj jednoúčelových strojov a zariadení priemyselnej automatizácie pre vybrané veľkosériové výrobné procesy. (modernizácia a automatizácia výroby vybraných (prevažne exportných) typov valivých ložísk, kontinuálne vály a dávkovacie zariadenia a pod.).

2.1.2  Charakteristika 

	Tematický okruh  je zameraný na výskum, vývoj a realizáciu nových technológií, zariadení, automatizovaných komplexov a elektronických prvkov s využitím najnovších poznatkov vedy a techniky. Reálnosť cieľov je podporovaná relatívne silným vedeckovýskumným zázemím reprezentovaným pracoviskami technických univerzít, rezortných ústavov a ekonomicky silných priemyselných firiem. Využitý bude tiež potenciál existujúcich zahraničných aktivít jednotlivých subjektov. Uvedené prepojenie výskumu a výroby vytvára veľmi dobré predpoklady pre úspešné riešenie nosných problémov v oblasti špičkových technológií a inovácií v rozvoji hospodárstva.

 	Jednotlivé čiastkové ciele je možné charakterizovať nasledovne:

A.	Komplexný výskum, vývoj a realizácia prvkov pre modulárne systémy výroby automobilových komponentov je ťažiskový vo väzbe na svetové trendy rozvoja v  priemysle. Cieľom riešenia bude zaviesť v slovenskom chemickom a gumárenskom priemysle prvky pokročilých (Hi-Tech) technológií, ktoré prispejú k zvýšeniu kvality, technickej úrovne a konkurenčnej schopnosti výrobkov. Riešenie bude tiež pokrývať oblasť zariadení na prípravu komponentov  týchto podskupín a výrobkov.

B. Oblasť progresívnych technológií predstavuje významný rozvoj  odborov pre výkonnú ekonomiku na vysokej úrovni, zabezpečí konkurencieschopnosť  výroby v podmienkach SR z oblasti strojárstva, energetiky a hutníctva.    

C. Výskumom a vývojom vnútornej konštrukcie valivých ložísk sa zabezpečí zlepšenie energetickej bilancie uloženia, zvýšenie trvanlivosti a rýchlobežnosti, zníženie hlučnosti a tiež vo väčšom rozsahu sa aplikuje využitie plastov. Zabezpečia sa skúšobné metódy a skúšobné zariadenia pre špeciálne ložiská a uloženia pre automobily, elektrotechnický priemysel, koľajové vozidlá a ďalšie. V oblasti lesnej techniky, dopravnej techniky a manipulačných systémov sa výrazne zlepší ich konkurencieschopnosť a riešením rozvoja dopravy a dopravných systémov v SR vo väzbe na európske systémy sa vytvorí báza pre rozvoj dopravnej infraštruktúry v SR.

D. Pozitívny trend rozvoja elektronického a najmä mikroelektronického priemyslu sa v poslednom období výrazne začína prejavovať aj na Slovensku. V rámci globalizácie sveta prenikajú nadnárodné firmy čoraz viac do nášho priestoru, pričom využívajú nesporný existujúci potenciál, daný vybudovanými výrobnými kapacitami a najmä skúsenosťami a expertízou pracovníkov praxe podporovaný relatívne silným  vedeckovýskumným zázemím. Podpora vedecko-technického potenciálu v rámci nosnej témy štátneho podprogramu môže výrazným spôsobom napomôcť budovaniu intelektuálneho potenciálu, ktorý výrazným spôsobom ovplyvnil rozhodnutia uvedených globálnych firiem rozvíjať špičkové technológie s vysokou mierou pridanej hodnoty na Slovensku a bude aj naďalej jednou z podmienok pre príchod ďalších investícií do oblasti vysoko progresívnych mikroelektronických a mikrosystémových technológií, ktoré tvoria hardvérovú bázu budovania informačnej spoločnosti.

2.1.3  Doba riešenia

Od: 2002	 do: 2005

2.2.4  Náklady
(v tis. Sk)
Rok riešenia TO 1 ŠP | 2002 | 2003 | 2004 | 2005 | Spolu
Navrhovaný objem prostriedkov ŠR | 9 500 | 19 500 | 57 000 | 90 000 | 176 000
Predpokladaný objem prostriedkov z iných zdrojov | 7 500 | 14  510 | 41 000 | 67 500 | 130 510

TO 2

2.2 Názov

	Biotechnológie

2.2.1 Cieľ 

Cieľ tematického okruhu vychádza z hlavného cieľa štátneho programu a to rastu produktivity, efektívnosti a zvyšovania exportnej schopnosti ekonomiky. Hlavným cieľom tohto  tematického okruhu je mobilizovať existujúci vedecký a výskumný potenciál SR pre rozvoj progresívnych oblastí agropotravinárskej a priemyselnej výroby, využitím najmodernejších rekombinantných DNA technológií.

Jednotlivé čiastkové ciele sú nasledovné:

1.	Podporiť výrobu biotechnologických produktov, najmä s exportným potenciálom.
2.	Zlepšiť využitie biologického potenciálu hospodárskych zvierat a úžitkových rastlín.
3.	Zaviesť nové výroby významných biologicky aktívnych látok.
4.	Na základe najnovších vedeckých poznatkov skvalitniť zdravú výživu – ľudí a zvierat.

2.2.2 Charakteristika

Biotechnológie sú jedným z hlavných megatrendov 21. storočia. Trh s biotechnologickými produktmi je podľa OECD najrýchlejšie rastúcim svetovým trhom. Svedčí o tom pozornosť, aká sa biotechnológiám venuje v priemyselne vyspelých štátoch a to bez rozdielu, či ide o veľkú alebo malú krajinu. V krajinách EÚ majú biotechnologické firmy do roku 2005 vytvoriť viac ako 3 milióny kvalifikovaných pracovných miest. Biotechnológie patria medzi nosné inovačné programy vo všetkých vyspelých krajinách. 

Charakteristika  jednotlivých čiastkových cieľov:

1.	Konštrukciu nových  a zlepšenie existujúcich kmeňov, využitím najnovších metód molekulárnej biológie, známych ako „rekombinantné DNA technológie“. Pôjde  o nových producentov priemyselne významných látok. Ťažiskom bude výroba antibiotík, aminokyselín a potravinársky významných aditív, s dôrazom na ich zavedenie do výroby s vyčísliteľnými ekonomickými efektmi.
2.	Využitie moderných  molekulárno-genetických metód na reguláciu a intenzifikáciu     reprodukcie hospodárskych zvierat  -  s prihliadnutím na ich vyššiu produkciu úžitkovosti  (biotechnologické postupy tvorby transgénnych zvierat a klonovaných jedincov, uplatnenie intenzívnej produkcie geneticky hodnotných transgénnych jedincov.
Tvorba nových, na úrovni DNA zlepšených poľnohospodárskych plodín s lepšími parametrami nutričnej kvality a odolnosti voči nepriaznivým faktorom. ( GMO).
3.	Vylepšenie produkcie vysokomolekulárnych látok, najmä priemyselne významných bielkovín a enzýmov a ich zavedenie do výroby. Pôjde hlavne o enzýmy, ako sú amylázy a proteázy. Ide o produkty, ktoré sa s vysokou efektivitou využívajú pri výrobe liehu, zo škrobových substrátov, s prihliadnutím na prídavok liehu do pohonných hmôt. Enzýmy majú tiež uplatnenie pri výrobe pracích práškov a v textilnom priemysle. Vo všetkých prípadoch ide o dovozové produkty, ktoré môžu byť nahradené domácou produkciou.
4.	V humánnej výžive  pôjde o výrobu aditív a požívatín skvalitňujúcich výživu zdravých ľudí a ľudí trpiacich civilizačnými chorobami a alergiami. Vo výžive zvierat to bude najmä o produkcia kvalitných kŕmnych zmesí s dôrazom na utilizáciu rastlinných bielkovín.

2.2.3  Doba riešenia:

          Od: 2002                 do: 2005
                                                                                                                                        2.2.4  Náklady
                                                                                                                                     (v tis. Sk) 

Rok riešenia 
TO 2 ŠP

2002

2003

2004

2005

Spolu

Navrhovaný objem prostriedkov ŠR | 9 500 | 18 000 | 43 000 | 44 000 | 114 500
Predpokladaný objem prostriedkov z iných zdrojov | 6 650 | 13 500 | 30 000 | 30 800 | 80 950

           

TO 3

2.3.   Názov

	Sofistikované procesy

2.3.1	Ciele

Na základe riešenia štátneho programu výskumu a vývoja vytvoriť predpoklady pre:

–	aplikáciou sofistikovaných procesov zvýšiť  konkurenčnú a exportnú schopnosť tuzemských firiem strojárskeho, elektrotechnického, potravinárskeho a spracovateľského priemyslu – drevársky, papierenský priemysel, dopravy a pod.,
–	využívanie progresívnych metód a postupov pri vývoji a inováciách technických systémov a procesov v slovenských firmách a inštitúciách. Ide hlavne o simulačné metódy a postupy založené na využívaní CAD systémov, metódy konečných prvkov-FEM, CFD a podobne. Rozvoj metód pre rýchlu tvorbu prototypov-Rapid Prototyping, nástrojov - Rapid Tooling a pod.,
–	zvýšenie úrovne riadenia technologických procesov a získania, prenosu a spracovania  dát v priemyselných podnikoch na báze informačných technológií a s využitím báz technických poznatkov, ako aj teórie fraktálov. Vytvoria sa podmienky na tvorbu flexibilných a dynamických podnikových štruktúr,  
–	využívanie progresívnych metód a postupov pri zvyšovaní  úrovne komplexného riadenia zložitých dopravných systémov aplikáciou sofistifikovaných procesov. Vytvoria sa podmienky pre  zlepšenie funkčnosti, univerzálnych  prístupov, intermodality, bezpečnosti  a vysokej  spoľahlivosti  v oblasti riadenia dopravných systémov v súlade s dopravnou politikou,
–	využívanie progresívnych metód a postupov pri zvyšovaní úrovne riadenia a optimalizácie technologických procesov v jednotlivých odvetviach ekonomiky, aplikáciou sofistifikovaných procesov, modelovaním  a simuláciou systémov výroby a riadenia dosiahnuť optimálne využitie surovín a energie,
–	vytváranie užívateľsky prívetivých rozhraní človek - stroj s využitím technológií mobilnej komunikácie.

2.3.2  Charakteristika

–	riešenie štátneho programu umožní  významne zlepšiť technické a ekonomické parametre nových a inovovaných výrobkov, a to hlavne na základe výskumu, vývoja a aplikácií počítačom podporovaných (Computer Aided) procesov navrhovania, modelovania, konštrukcie, optimalizácie a výroby (CAD/CAE/CAM) prostredníctvom využívania najmodernejších metód a technológií, akými sú napr. simulácia, Rapid Prototyping, virtuálna realita, multimediálne technológie a podobne. Zúčastneným inštitúciám pomôže vytvoriť lepšie predpoklady na zapojenie sa do medzinárodného výskumu v rámci európskeho výskumného priestoru,
–	vývoj systémov na riadenie, vizualizáciu a kontrolu technologických procesov s využitím senzorových a integrovaných informačných systémov umožní priebežnú kontrolu kvality procesov a výrobkov na základe on-line  prenosu, spracovania a správy dát.,
–	vývoj konkurencie schopných produktov slovenského priemyslu, hlavne podsystémov pre automobilový priemysel, automobilových plášťov vysokých úžitkových hodnôt, nových hmôt a materiálov pre automobilový, strojársky, elektrotechnický, nábytkársky a odevný priemysel, obuvnícky a sklársky priemysel a nových dopravných a prepravných technológií v doprave,
–	výskum a vývoj skúšobných metód a systémov zaisťujúcich trvalú vysokú a štandardnú kvalitu produkcie a služieb je potrebné orientovať na využívanie metód simulácie a testovania vo virtuálnom prostredí na tzv. mäkkých prototypoch. Kontrolu kvality je potrebné zamerať nielen na výrobky, ale aj procesy a zabezpečovať ju priebežne počas celého životného cyklu výrobkov.  

2.3.3   Doba riešenia

	Od: 2002  do: 2005 

2.3.4    Náklady 
(v tis. Sk)

Rok riešenia
TO 3   ŠP

2002

2003

2004

2005

Spolu

Navrhovaný objem prostriedkov ŠR | 9 500 | 18 750 | 45 000 | 75 000 | 148 250

Predpokl. objem 
prostriedkov 
z iných zdrojov

6 650

14 120

31 500

52 500

104 770

TO4

2.4      Názov

  Progresívne  materiály 

2.4.1	Ciele 

Vychádzajúc z hlavného cieľa štátneho programu - rastu produktívnosti a efektívnosti ekonomiky je hlavným cieľom tejto tematickej oblasti  využitie najnovších vedeckých a technických poznatkov pre vývoj a prípravu nových progresívnych materiálov a vývoj technológií pre ich aplikácie v slovenskom hospodárstve, pričom ako dôležité hľadiská budú zohľadňované: efektívnosť z hľadiska ekonomického a ekologického (napr. recyklovateľnosť), trvalé zvyšovanie pridanej hodnoty s cieľom zvýšiť konkurencieschopnosť so zahraničnou produkciou, zabezpečenie znižovania dovozu ekvivalentných výrobkov, výrazné zvýšenie vývozu, zosúladenie nových aplikácií s legislatívou EÚ a vyššie zhodnocovanie odpadov  vznikajúcich z výroby a užitia produktov. Tento hlavný cieľ je neustále aktuálny aj v širšom časovom rámci:

•	vývoj nových progresívnych materiálov - polovodiče a supravodiče (supravodivosť pri dusíkových teplotách a jednoduchosť výroby, dobré mechanické a elektrické vlastnosti, úspora energie, moderné elektronické zariadenia, miniaturizácia, polovodičové a kombinované materiály pre elektroniku a elektrotechniku); amorfné a nanokryštalické materiály (materiály pre záznamové médiá, snímacie prvky, jadrá indukčnosti a transformátorov); penový hliník (požadované špeciálne vlastnosti); materiály pripravené pomocou nanotechnológií,  
•	progresívne keramické materiály a kompozity - vysokopevné, pre vysoké tlaky a vysoké teploty; elektrokeramické materiály (vylepšené piezoelektrické vlastnosti); kompozity s hliníkovou matricou spevnenou kovovými vláknami (automobilový priemysel),
•	progresívne magnetické materiály - pre biomedicínske aplikácie (cielená doprava liečiv v organizme), magnetické kvapaliny (tlmiče, kĺbové mechanizmy v automatizácii, terapia nádorových ochorení) ,
•	nové progresívne polyméry a plasty (znížená energetická, ekonomická a ekologická náročnosť, potravinárska aplikovateľnosť,  recyklovateľnosť a pod. ); nové progresívne a vysokopevné lepidlá, tmely; povlaky pre závesné systémy; malotonážne výrobky vyššie zhodnocujúce domáce suroviny a medziprodukty; materiály pre výrobu nových typov autoplášťov; nové produkty zo spracovania ropy; nové progresívne typy vlákien; zvyšovanie úžitkových vlastností chemických výrobkov a výrobkov z plastov zušľachťovaním účinkom elektrónových zväzkov; vyššie  zhodnotenie odpadov predovšetkým z polymérnych materiálov - všetko cielene hlavne pre chemický priemysel,
•	nové ušľachtilé ocele so špeciálnymi vlastnosťami vrátane spekaných ocelí,
•	progresívne stavebné materiály a konštrukcie (geotechnické tesniace rohože, minerálne výplne, výstuže, recyklovanie použitých asfaltov, materiály pre vozovky, konštrukčné keramické materiály). 

2.4.2	Charakteristika

	Rozvojové tendencie a trendy v oblasti výskumu a vývoja sa v rámci tejto tematickej oblasti  opierajú o najnovšie poznatky výskumu a vývoja vo svete, o využitie doterajších poznatkov získaných pri riešeniach v rámci Slovenska, o spoluprácu vedecko-výskumnej základne (SAV, VŠ, rezortné výskumné ústavy) s priemyslom. Cieľom tejto tematickej oblasti bude tiež reagovať pružne na nové poznatky získané vo svete tak, aby bolo možné ich skoré využitie. Dôležitým východiskom bude tiež využitie poznatkov vedeckej základne, v ktorých sú na Slovensku dosahované špičkové svetové výsledky v oblasti základného a aplikovaného výskumu. Väčšina zo stanovených cieľov podprogramu sa opiera o existujúce väzby medzi priemyselnou a vedecko-výskumnou bázou na Slovensku. Všeobecným trendom je tiež možnosť náhrady finančne náročných technológií a surovín (napr. vzácne zeminy, atď.) lacnejším ekvivalentom. Pre jednotlivé ciele je situácia nasledovná:
a)	v oblasti polovodičov a supravodičov je na Slovensku dlhoročná tradícia v celom reťazci "VVV - veda - výskum - výroba". Získané výsledky budú v konečnej etape smerované do znova oživovaného elektrotechnického priemyslu. Oblasť polovodičov netreba špeciálne zdôrazňovať, spomenieme len ako príklad miniaturizáciu elektronických systémov, riešenie energetických problémov (solárne články, atď.), vývoj nových polovodičových, resp. kombinovaných materiálov pre elektroniku a elektrotechniku. Oblasti supravodičov je dnes vo svete venovaná veľká pozornosť a odhadovaný celosvetový objem trhu je rádovo bilióny USD. Výsledkom sú už dnes zariadenia ako supravodivé káble, minimalizujúce straty pri prenose energie, supravodivé transformátory, atď. Amorfné a nanokryštalické materiály prinášajú možnosti úspory energie a zvýšenie efektívnosti pri výrobných procesoch. Ďalej je trendom už spomínaná miniaturizácia, zvýšenie citlivosti snímacích zariadení a napr. médiá so zvýšenou hustotou záznamu. Penový hliník prináša nové možnosti pre špeciálne vlastnosti materiálu ako zvýšená odolnosť, pevnosť, atď.
b)	progresívne keramické materiály prinášajú možnosti náhrady klasických materiálov materiálmi s vyššou pevnosťou, odolnosťou voči vysokým teplotám a tlakom. Zjednodušené technológie vo forme spekania alebo lisovania (práškové technológie) umožňujú zlepšenie efektívnosti a ekologických parametrov pri výrobe. Kompozity sú trendom napr. v automobilovom priemysle,
c)	trendom v oblasti progresívnych magnetických materiálov sú biomedicínske aplikácie - napr. cielená doprava liečiv na konkrétne miesto v organizmoch pomocou miniatúrnych magnetických nosičov. Ďalším trendom je produkcia náhradných kĺbov z ľahkých titánových zliatin, kde ide o náhradu dovozových častí lacnejšími domácimi. Zvýšila by sa tak dostupnosť istých typov operácií pre našich chorých. V oblasti magnetických kvapalín je to problematika riadených tlmičov napr. v leteckom priemysle (podvozky lietadiel), resp. kĺbové mechanizmy manipulátorov v automatizovaných výrobných systémoch.,
d)	v oblasti chemicky produkovaných materiálov, je opäť trendom problematika recyklovateľnosti a produkcie poškodzujúcej minimálne životné prostredie. Ďalej je to malotonážna výroba, resp. poloprodukcia špeciálnych chemikálií. Dôležitý je tiež výskum a vývoj progresívnych lepidiel, tmelov, plastov, polymérov a výrobkov z nich. Chemický priemysel SR ako celok  v poslednom období každoročne prehlbuje záporné saldo v zahraničnom obchode. Toto sa môže  ešte prehĺbiť, ak sa nebude včas reagovať na narastajúci dovoz sortimentov, pre ktorých výrobu sú podmienky i v tuzemsku, realizáciou progresívnych výsledkov výskumu a vývoja, ktoré  zabezpečia vysokú konkurencieschopnosť na zahraničných trhoch a zosúladia svoje parametre s legislatívou EÚ, najmä v oblasti dosahov na zdravotné  a ekologické aspekty zvyšovaním miery finalizácie odpadov,
e)	pri produkcii nových ušľachtilých druhov ocelí budú výstupy orientované do oceliarskeho priemyslu, kde treba uviesť nízkouhlíkové ocele a dopované ocele so špeciálnymi vlastnosťami. Druhým trendom je vývoj karosárskych plechov pre tzv. ultraľahký automobil. (USLAB),
f)	nové progresívne materiály pre konštrukcie a stavby súvisia s modernými stavebnými technológiami a konštrukčnými sústavami a konštrukčnými prvkami, napr. pri mostných a cestných konštrukciách, bytových a občianskych budovách a recyklácia použitých stavebných hmôt (asfalt a pod.).

2.4.3	Doba riešenia

	Od: 2002	do:  2005

2.4.4    Náklady
(v tis. Sk)

Rok riešenia
TO 4  ŠP

2002

2003

2004

2005

Spolu

Navrhovaný
objem prostriedkov ŠR

9 500

18 750

50 000

100 000

178 250

Predpokladaný objem prostriedkov z iných | 6 650 | 14 120 | 35 000 | 70 000 | 125 770

     

3. Rámcový obsah štátneho programu s výhľadom do roku 2010

3.1	Ciele

Rozvoj bezodpadových, materiálovo a energeticky úsporných technológií, rozvoj bezobslužných výrobných systémov, rozvoj virtuálneho projektovania, rozvoj automatického počítačového riadenia, rozvoj robotických technológií, ...
Rozvoj technológií s vysokým ekonomickým prínosom, s minimálnym negatívnym vplyvom na životné prostredie, rozvoj technológií podporujúcich trvalý rast spoločnosti, ...

3.2	Charakteristika

Riešenie úloh Štátneho programu vytvorí predpoklady pre ďalšiu generáciu výskumných a vývojových prác v oblasti progresívnych technológií vo väzbe na biotechnológie, technologické inovácie, sofistikované procesy a aplikácie progresívnych materiálov.

Trvalý záujem o rozvoj vzdelávania – učiaca sa spoločnosť, rozvoj základného výskumu a prepojenie na aplikovaný výskum a vývoj,  rozvoj technológií na báze domácej surovinovej základne s maximálnou efektívnosťou využitia surovín, starostlivosť o plnohodnotný život obyvateľov Slovenska, ...

3.3	Celkové náklady do roku 2010
(v tis. Sk)
Rok riešenia podprogramu ŠP | 2006 | 2007 | 2008 | 2009 | 2010 | Spolu
Navrhovaný objem prostriedkov ŠR | 600 000 | 800 000 | 900 000 | 1000 000 | 1 100 000 | 4 400 000
Predpokladaný objem prostriedkov z iných zdrojov | 420 000 | 560 000 | 630 000 | 700 000 | 770 000 | 3 080 000

3.4  Výhľadová štruktúra štátneho programu do roku 2010

Stanoví sa po hlbšej analýze rozvojových trendov Slovenska.

Špecifikácia
očakávaných kvantitatívnych a kvalitatívnych prínosov pre ekonomický a spoločenský rozvoj zo štátneho programu výskumu a vývoja „Rozvoj progresívnych technológií pre výkonnú ekonomiku“

P.č. | Názov prínosu | Áno* | Nie*
1 | Zvýšenie výnosov, hospodárskeho výsledku, pridanej hodnoty | x |
2 | Úspora nákladov výroby | x |
3 | Zvýšenie produktivity práce | X^** |
4 | Zvýšenie podielu domácich surovín a subdodávok na výrobe | x |
5 | Zvýšenie objemu finálnych výrobkov a objemu výnosu | x |
6 | Vytvorenie nových pracovných miest | | x
7 | Zníženie nezamestnanosti | | x
8 | Zníženie materiálovej náročnosti (spotreby materiálu) | X** |
9 | Zníženie energetickej náročnosti (spotreby energie) | X^** |
10 | Zlepšenie životného prostredia vo vzťahu k hygiene a bezpečnosti práce, k zníženiu objemu ekologicky závadného odpadu a exhalátov | x |
11 | Zníženie nákladov na likvidáciu ekologicky závadného odpadu | x |
12 | Zvýšenie vývozu výrobkov a služieb | X^** |
13 | Zníženie dovozu výrobkov a služieb | x |
14 | Zníženie výdavkov štátneho rozpočtu vynakladaných na zdravotníctvo | | x
15 | Zvýšenie priemerného veku života mužov a žien | | x
16 | Zníženie ročnej úmrtnosti z dôvodu závažných ochorení (kardiovaskulárnych, nádorových a prenosných) | | x
17 | Zníženie spotreby liekov a ďalších farmaceutických výrobkov | | x
18 | Zvýšenie vzdelanosti obyvateľov | x |
19 | Zvýšenie kvality odborného rozhodovania ústredného orgánu štátnej správy SR, vlády SR, Národnej rady SR | | x
20 | Zvýšenie úspešnosti zapájania sa do európskych programov výskumu a vývoja | x |
21 | Zníženie úniku mladých pracovníkov výskumu a vývoja do iných odvetví a zahraničia | x |
22 | Zvýšenie mobility pracovníkov výskumu a vývoja v Európskom výskumnom priestore | x |
23 | Zníženie zastaranosti techniky v infraštruktúre výskumu a vývoja | x |

Ing. Štefan  Prekop  v. r.                    	Pozn.: Nie = nepriame efekty št. programu
––––––––––––––––––––––––––––––
predseda rady štátneho programu VaV 

Prof. Ing. Štefan  Jurišica, PhDr.  v. r.
–––––––––––––––––––––––––––––––––
podpredseda rady štátneho programu VaV

* vyplniť vpísaním krížika do jednej z dvoch možností áno/nie
** príslušný prínos je kvantifikovaný v cieľoch v návrhu štátneho programu